Tyrkiets præsident, Recep Erdoğans, opgør med Gülen-bevægelsen i en række lande, har allerede haft store konsekvenser for mindst 16 tyrkiske friskoler og privatskoler i Danmark.

Tilsammen har de siden sommer mistet over 600 elever svarende til over 20 procent af elevgrundlaget.

Elevflugten skyldes forældrenes frygt for at blive registreret i Tyrkiet som tilhængere af Gülen-bevægelsen. Den anklages for at stå bag det mislykkede militærkup. På de sociale medier og i tyrkiske kredse i Danmark cirkulerer der lister over påståede ’gülenistskoler’ i Danmark.